Jens Jørgen Thorsen

Jens Jørgen Enna Thorsen (født 2. februar 1932 i Holstebro, død 15. november 2000 i Våxtorp, Laholms kommun, Hallands län, Sverige) var en dansk maler, multikunstner og filminstruktør. Thorsen var kendt som provokatør, men var samtidigt et meget vidende menneske, der var en velanskrevet kunsthistoriker og kunstkritiker.

Han blev især berømt og berygtet for sine kontroversielle planer om en Jesusfilm The Love Affairs of Jesus Christ, der skulle omtale Jesu sexliv, hvilket vakte stort internationalt postyr og beskyldninger om blasfemi og dødstrusler og medførte, at Det Danske Filminstitut trak sit tilsagn om støtte til filmen tilbage.

Fra de tidlige 1960'ere og fremefter lavede han sammen med bl.a. Jørgen Nash talrige situationistiske aktioner bl.a. i Det Danske Akademi, Folketinget og Det Kongelige Teater. Han havde studier bag sig både fra kunsthistorie og Kunstakademi.

Ud over en senere Jesusfilm, Jesus vender tilbage, lavede Thorsen bl.a. Stille dage i Clichy efter en roman af Henry Miller og dokumentarfilmene Et år med Henry og Lys.

Thorsen malede både billeder og plankeværker med både pensel, fingre og penis. Hans sidste billeder havde ofte den overordnede titel "Chaos" og var lavet i vild, informel stil. Thorsen lavede også billeder sammen med Jørgen Nash, J V Martin og Tom Krøjer og samarbejdede med teatergruppen Solvognen. Som kunstner virkede han for en samfundsomdannende kunst.

Thorsen skrev også om kunst som kunstanmelder i Paletten, Social-Demokraten, Ekstra Bladet og som forfatter til flere bøger om danske kunstnere og dansk kunst. Han fik stor anerkendelse i Danmark for sin kunsthistoriske viden efter at have deltaget i DR TVs Kunstquiz-programmer i 1980'erne og efter udgivelsen af sin bog Modernisme i dansk malerkunst (1987).

Jens Jørgen Thorsen ligger begravet på Assistens Kirkegård på Nørrebro i København.

Bibliografi 

 Situationister, illustreret bog med de skandinaviske situationister (red: Ambrosius Fjord & Patric O´Brien), (1970)
 Thorsens Jesusfilm : en uforkortet oversættelse til dansk, manuskript til den den første Jesus-film (Oversat efter det engelske originalmanuskript: The love affairs of Jesus Christ), (1975) Borgen, 175s, 
 Friheden er ikke til salg: Synspunkter og essays samlet under et berufsverbot Samlede artikler, (1980) Bogan, 192s, 
 Hans Henrik Lerfeldt illustreret bog om denne kunstner, (1981) Galerie Asbæk
 Brændende blade illustreret bog om kunstneren Wilhelm Freddie, (1982) Rungsted Kyst – Anders Nyborg, 58s
 Aagaard Andersen illustreret bog om kunstneren Gunnar Aagaard Andersen, skrevet sammen med Per Mollerup, (1985) Statens museum for kunst m.fl.
 Modernisme i dansk malerkunst. Illustreret bog om moderne dansk kunst, (1987) Fogtdal, 351s, 
 Manifester etc., afskrevet og lagt ud på internettet af Copenhagen Free University's "Situationistisk Arkiv" (rul ned og se 1962-74).

Filmografi 
 Jesus vender tilbage (1992)
 Retfærdighedens rytter (1989) (skuespiller)
 Lys (1988)
 Oviri (1986) (skuespiller)
 Wet Dreams (1974)
 Guld til præriens skrappe drenge (1971) (skuespiller)
 Stille dage i Clichy (1970)
 Et år med Henry  (dokumentar) (1967)
 Herning 1965 (1966)
 Porno-Shop (1965)
 Frelse for dig og mig (1965)
 Do You Want Success? (1964)
 The Situationist Life (1964)
 Flash, Splash, Plash (1963)
 Stopforbud (kortfilm) (1963)
 Fotorama (1960)

Priser 
 Robert-prisen: Årets korte dokumentarfilm for Lys (1988)

Litteratur 
 Bent Falbert, Provo - Jens Jørgen Thorsen, Politikens Forlag, 2006. .

Referencer

Eksterne henvisninger 
 
 
 

Performancekunstnere fra Danmark
Kunstnere fra Danmark
Personer fra København
Danskere i 1900-tallet
Debattører fra Danmark
Faglitterære forfattere fra Danmark
Kunstkritikere fra Danmark
Kunsthistorikere fra Danmark
Filminstruktører fra Danmark
Personer i Kraks Blå Bog (afdøde)
Personer fra Holstebro